Streaming tjenesten Netflix kommer til Danmark allerede inden året er omme.

Det skriver Netflix selv på sin hjemmeside.

Dermed får danskerne adgang til endnu en af de store streaming-tjenester som eksempelvis Spotify, der allerede opererer på det danske marked.

Forskellen på de to tjenester er dog, at netflix leverer film og serier.

- Vi er meget spændte, skriver Netflix på hjemmesiden.

Prisen for et månedligt abonnement hos Netflix i USA ligger på omkring 50 kroner, men hvad prisen bliver herhjemme vil Netflix endnu ikke oplyse.

Kommer snart

Kommunikationsdirektør Joris Evers fra Netflix vil ikke komme en dato for lanceringen nærmere end at det bliver inden udgangen af 2012.

- Når de mørke måneder kommer til Skandinavien, så vil det være muligt at se Netflix, siger han til DR Nyheder.

Indholdet på tjenesten til bestå af film- og tv-serier. I andre lande er der lokale undertekster og lokale stemmer på f.eks. tegnefilm. Netflix vil ikke bekræfte at de også sker i Danmark, men Joris Evers siger:

- Vi oplyser ikke andre detaljer i dag, men det er sådan vi har gjort det andre steder. Så kan du jo drage dine egne konklusioner, siger han til DR Nyheder.

Netflix vil samtidig blive lanceret i Norge og Sverige.

YouSee har også planer om at lancere en streaming-tjeneste i løbet af efteråret.

27 millioner bruger det i dag

Netflix, som er verdens førende abonnementsbaserede internettjeneste for tv-serier og film, har streamet til millioner af medlemmer i USA siden 2007. I dag har de 27 millioner kunder i verden.

Tjenesten blev lanceret i Canada i 2010, i Latinamerika i 2011 og endelig i Storbritannien og Irland i starten af 2012.